2 Samuele 20 | Beibele Inthaneteng | Phetolelo ya Lefase le Lefsa
20 Go be go na le monna yo e sego wa selo,+ leina la gagwe e le Sheba+ morwa wa Bikiri wa Mobenjamini; o ile a letša naka+ a re: “Ga re na taba le Dafida e bile ga re na taba le bohwa bja morwa wa Jese.+ Lena Baisiraele, yo mongwe le yo mongwe a a ye go medimo ya gagwe!”+
2 Banna ba Isiraele ka moka ba rotogela go Sheba morwa wa Bikiri,+ ba se sa hlwa ba latela Dafida; eupša banna ba Juda bona ba kgomarela kgoši ya bona go tloga Nokeng ya Jorodane go fihla Jerusalema.+
3 Mafelelong Dafida a tla ntlong ya gagwe kua Jerusalema.+ Kgoši ya tšea basadi ba lesome+ ba direthe bao e bego e ba tlogetše gore ba šale ba hlokometše ntlo, ya ba bea ntlong e hlapeditšwego, e dutše e ba nea dijo. Kgoši ga se ya ka ya robala le bona,+ ba dula ba tswaleletšwe go fihla ba ehwa ba le bjalo ka bahlologadi, eupša monna wa bona a phela.
4 Kgoši ya re go Amasa:+ “Nkgobokeletše banna ba Juda ka matšatši a mararo gomme le wena o tle.”
5 Amasa a tloga a yo kgoboketša banna ba Juda; eupša a tla ka morago ga nako yeo a bego a e beetšwe ke kgoši.
6 Ke moka Dafida a re go Abishai:+ “Sheba+ morwa wa Bikiri o tla ba yo šoro kudu go rena go feta Abesalomo.+ Wena tšea bahlanka+ ba mong wa gago o mo rakediše gore a se ke a tšhabela motseng o šireleditšwego gomme a khuta go wona.”
7 Gateetee banna ba Joaba+ le Bakereta+ le Bapelethe+ le bagale ka moka ba mo šala morago; ba tšwa Jerusalema gore ba yo rakediša Sheba morwa wa Bikiri.
8 Ba ile ba fihla kgauswi le leswika le legolo leo le lego Gibeoni+ gomme Amasa+ a ba gahlanetša. Joaba o be a apere seaparo gomme a itlemile ka lepanta; o be a tlemeletše tšhoša yeo e bego e le ka segatleng sa yona lethekeng la gagwe. A tla go yena gomme tšhoša ya wa.
9 Joaba a re go Amasa: “Ngwanešo, na o sa iketlile?”+ Joaba a swara ditedu tša Amasa ka seatla sa le letona gore a mo atle.+
10 Amasa o be a sa lemoge tšhoša yeo e bego e le ka seatleng sa Joaba; Joaba a mo hlaba+ ka yona mpeng mala a gagwe a kgothogela fase gomme a se mmušeletše. Amasa a hwa. Ge e le Joaba le Abishai ngwanabo ba rakediša Sheba morwa wa Bikiri.
11 Yo mongwe wa masogana a Joaba a ema kgauswi le yena a re: “Mang le mang yo a kgahlwago ke Joaba le yo e lego wa Dafida+ a a latele Joaba!”
12 Amasa o be a pshikologa mading+ gare ga tsela e kgolo. Ge lesogana leo le bona gore batho ka moka ba ema moo, la tloša Amasa tseleng e kgolo la mo iša hlageng. Ge le bona gore batho ka moka bao ba bego ba rotogela go yena ba ema moo, la mo khupetša ka kobo.+
13 Gateetee ge le mo tlošitše tseleng e kgolo, batho ba feta moo ba latela Joaba, ba rakediša Sheba+ morwa wa Bikiri.
14 Sheba a putla melokong ka moka ya Isiraele a ya Abele kua Bethe-maaka.+ Ge e le Babikiri ka moka ba phuthega gomme ba mo šala morago.
15 Joaba le batho ba gagwe ba rakelela Sheba kua Abele ya Bethe-maaka, ba kgobela dintotoma tša mobu go dikologa motse+ gore ba o rakelele ka ge motse o be o dikologilwe ke morako. Batho ka moka bao ba bego ba na le Joaba ba epolla morako ba o phušola.
16 Mosadi yo bohlale+ a goeletša a le motseng a re: “Banna, mpheng ditsebe! Hle botšang Joaba le re: ‘Batamela mono kgauswi ke bolele le wena.’”
17 Joaba a batamela kgauswi le mosadi ke moka mosadi a re: “Na ke wena Joaba?” Yena a re: “Ee ke nna.” Mosadi a re go yena: “Theetša mantšu a lekgoba la gago la mosadi.”+ Joaba a re: “Ke theeditše.”
18 Mosadi yoo a re: “Bogologolo go be go fela go thwe: ‘Anke ba ye ba botšiše kua Abele, ka go re’alo molato o tla tšwa ka kgoro.’
19 Ke emela batho bao ba nago le khutšo+ le bao ba botegago+ ba Isiraele. O nyaka go bolaya motse+ wo o etšago mma kua Isiraele. Ke ka baka la’ng o nyaka go metša+ bohwa+ bja Jehofa?”
20 Ke moka Joaba a re: “Wo ga se mohlolo wo nka o dirago wa gore ke metše le go senya bohwa bja gagwe.
21 Ga go bjalo, eupša monna yo a tšwago dithabeng tša Efuraime+ yo leina la gagwe e lego Sheba+ morwa wa Bikiri, o tsogetše Kgoši Dafida matla.+ Mpheng yena,+ ke moka ke tla tloga motseng.”+ Mosadi yoo a re go Joaba: “Re tla go lahlela hlogo+ ya gagwe ka morako!”
22 Mosadi a tla a bolela le batho ka moka ka bohlale+ gomme ba kgaola hlogo ya Sheba morwa wa Bikiri ba e lahlela go Joaba. Ke moka Joaba a letša naka+ gomme batho ba gašana motseng ba ya magaeng a bona; Joaba a boela go kgoši kua Jerusalema.
23 Joaba e be e le molaodi wa madira ka moka+ a Isiraele; Benaya+ morwa wa Jehoyada+ e le molaodi wa Bakereta+ le Bapelethe.+
24 Adorama+ yena e be e le molaodi wa bao ba gapeletšwago go šoma ka thata; Jehoshafate+ morwa wa Ahiludi yena e le mongwadi wa dipego.
25 Shefa+ e be e le mongwaledi+ gomme Tsadoko+ le Abiathara+ e le baperisita.
26 Ira wa Mojairi le yena e be e le moperisita+ wa Dafida.